Zmluva o dielo 

............/2026
uzavretá podľa § 261 ods. 2, §  536 a nasl. zákona č. 513/1991 Zb. /Obchodného zákonníka/
I.

ZMLUVNÉ  STRANY
1.1
Objednávateľ: 

Názov:  
Obec Dvorníky 

Sídlo:   
Dvorníky 428, 920 56 Dvorníky 

Štát:    
Slovenská republika 

Zastúpený:   
Maroš Nemeček, starosta obce  

IČO:   
00 312 495 

DIČ:   
20212794325
Bankové spojenie:   
Prima Banka, a.s. pobočka Hlohovec 

IBAN:  
SK75 5600 0000 0011 2672 9010
Zástupca:
Maroš Nemeček, starosta obce 

(ďalej v tejto zmluve označovaný iba ako ”objednávateľ“)

a

1.2
Zhotoviteľ: 

Názov: 
DATAGRAM, s.r.o.
Sídlo:   
Hlohová 2, 920 01 Hlohovec
IČO:   
36 617 032
DIČ:   
2022207451
IČ DPH:   
SK2022207451
Zapísaný: v Obchodnom registri Okresného súdu Trnava, odd. Sro, vložka 18739/T
Zastúpený:  
Jakub Chylík, konateľ spoločnosti

Bankové spojenie: 
VÚB
IBAN: 
SK87 0200 0000 0021 8787 6158
telefónne číslo: 
+421 903 174 966
e-mail: 
kontakt@datagram.sk 

Zástupca:
Bc. Jakub Chylík, konateľ spoločnosti
(ďalej v tejto zmluve označovaný iba ako ”zhotoviteľ)
     Zmluvné strany uzatvárajú túto zmluvu na dodanie tovaru a súvisiacich stavebných prác: „Rekonštrukcia kamerového systému“ pre Obec Dvorníky v zmysle § 536 zákona č. 513/1991 Z. z. obchodného zákonníka v znení neskorších predpisov.
Názov diela:        

Rekonštrukcia kamerového systému 
Miesto realizácie diela:  
Obec Dvorníky
Investor:            

Obec Dvorníky
II.
Úvodné ustanovenia

2.1 
Obchodné a zmluvné podmienky sa riadia slovenským právom a jednotlivé plnenia zákonom č. 513/1991 Zb. Obchodným zákonníkom v platnom znení a súvisiacimi právnymi predpismi. 

2.2
Pre účely tejto zmluvy o dielo sa zmluva o dielo označuje ako ,,zmluva“, objednávateľ a zhotoviteľ sa pre účely tejto zmluvy označujú ďalej spoločne aj ako „zmluvné strany“. 

2.3
Táto Zmluva upravuje vzájomné práva a povinnosti zmluvných strán pri realizácii diela podľa čl. III. tejto zmluvy. 

III.

PREDMET  ZMLUVY

3.1
Zhotoviteľ sa zaväzuje vykonať pre objednávateľa vo vlastnom mene a na vlastnú zodpovednosť dielo, predmet ktorého je určený v nasledujúcich ustanoveniach tohto článku.
3.2
Objednávateľ sa zaväzuje dokončené a v súlade s touto zmluvou riadne zhotovené dielo od zhotoviteľa prevziať a zaplatiť mu za jeho vykonanie cenu dohodnutú v čl. V. tejto zmluvy, podľa platobných podmienok dojednaných v čl. VI. tejto zmluvy.
3.3
Predmetom tejto zmluvy je rekonštrukcia kamerového systému v obci Dvorníky, na základe predloženej Cenovej ponuky zhotoviteľa zo dňa 09.10.2026, ktorá je neoddeliteľnou súčasťou tejto zmluvy ako príloha č. 1. 
3.4
Zmluvné strany sa dohodli, že akékoľvek zmeny na diele oproti navrhnutému technickému riešeniu diela musia byť odsúhlasené štatutárnymi zástupcami oboch zmluvných strán formou písomného dodatku k tejto zmluve.

3.5 
Zhotoviteľ sa zaväzuje vykonať dielo riadne a včas. Za kvalitu a včasnosť vykonania diela zodpovedá zhotoviteľ v rozsahu tejto zmluvy a v zmysle príslušných ustanovení Obchodného zákonníka.

IV.
ČAS PLNENIA
4.1  Termíny plnenia predmetu zmluvy v zmysle čl. III. sú nasledovné:

4.1.1
Termín začatia realizácie diela:  dňom účinnosti zmluvy 

4.1.2
Termín ukončenia diela: do 45 dní odo dňa účinnosti zmluvy 
4.2
Ak    zhotoviteľ  pripraví  dielo  na    odovzdanie  pred dohodnutým    termínom,  zaväzuje   sa  objednávateľ  toto dielo prevziať  aj v skoršom ponúknutom termíne.

4.3
Dodržanie   času   plnenia  zo  strany  zhotoviteľa  je  závislé  od  riadneho a včasného  spolupôsobenia   objednávateľa   dohodnutého  v  tejto  zmluve.  Zhotoviteľ sa zaväzuje osobitnou písomnou formou vyzvať objednávateľa k prevzatiu riadne ukončeného diela. Po dobu omeškania objednávateľa s poskytnutím spolupôsobenia, nie je zhotoviteľ v omeškaní so  splnením záväzku.

4.4
Zmluvné strany sa dohodli, že v prípade, ak nastanú nepriaznivé poveternostné podmienky, ktoré by neumožňovali realizáciu prác a dodávok pri dodržaní technologických postupov v zmysle príslušných STN, posunie sa termín dokončenia realizácie diela o dobu, počas ktorej nebolo možné objektívne tieto práce a dodávky realizovať. 


Zhotoviteľ bezodkladne upozorní objednávateľa, že nastali vyššie uvedené skutočnosti, ktoré neumožňujú realizáciu prác a dodávok pri dodržaní technologických postupov v zmysle príslušných STN, ich existenciu preukáže  predložením zápisov a príslušných STN zástupcovi objednávateľa vo veciach technických.

4.5
V prípade, ak dôjde k posunu termínu dokončenia diela v zmysle ods. 4.4 tohto článku zmluvy, nie je zhotoviteľ v omeškaní so splnením záväzku a ustanovenie čl. X. ods. 10.1 sa neuplatní.
V.

CENA  ZA DIELO

5.1
Cena za dielo, v eur, je dohodnutá zmluvnými stranami v súlade so zákonom č. 18/1996 Z. z. o cenách v znení neskorších predpisov a vyhlášky č. 87/1996 Z. z. v znení neskorších predpisov, ktorou sa tento zákon vykonáva a je špecifikovaná ako záväzná a maximálna. Zmena dojednanej ceny za dielo je prípustná len na základe písomného dodatku k tejto zmluve podpísaného štatutárnymi zástupcami zmluvných strán.

5.2
Celková cena za dielo podľa čl. III. a ďalších článkov tejto zmluvy predstavuje:

Cena bez DPH:

  20 296,90 €


Cena vrátane DPH:
  24 965,19 € 
         slovom:dvadsaťštyritisíc devätstošesťdesiatpäť EUR deväťnásť centov vrátane DPH

5.3
V cene sú zahrnuté náklady za projekt ako celok  a to - dodanie materiálu, jeho konfigurácia a montáž vrátane dopravných nákladov.
5.4
V cene nie sú zahrnuté elektroinštalačné práce napojenia na jestvujúce rozvody elektrickej energie ani súvisiace revízie, ktoré zabezpečí Objednávateľ vo vlastnej réžii.

VI.

PLATOBNÉ  PODMIENKY  A  FAKTURÁCIA
6.1
     Za riadne vykonané dielo má povinnosť zhotoviteľ vystaviť faktúru v sume podľa čl. V. ods. 5.2 tejto zmluvy a túto doručiť objednávateľovi, po prevzatí diela (po dodaní, sfunkčnení bezpečnostných kamier, zaškolení a odovzdaní všetkých požadovaných dokladov) zástupcom objednávateľa vo veciach technických, formou písomného protokolu o odovzdaní a prevzatí diela podľa čl. IX. tejto zmluvy bez vád alebo nedorobkov zistených pri preberaní diela objednávateľom, ktoré budú zapísané v preberacom protokole.   Po odsúhlasení je faktúra splatná do 14 dní od jej doručenia objednávateľovi. 
6.2
Faktúra  musí obsahovať najmä tieto údaje:

· obchodné meno a sídlo podnikania, miesta podnikania prípadne prevádzkarne platiteľa, ktorý dodáva tovar alebo službu, identifikačné číslo organizácie (IČO) a jeho identifikačné číslo pre daň z pridanej hodnoty,

· obchodné meno a sídlo podnikania, miesta podnikania prípadne prevádzkarne alebo bydliska príjemcu tovaru alebo služby, IČO a jeho identifikačné číslo pre daň z pridanej hodnoty, ak mu je pridelené,

· poradové číslo faktúry/číselné označenie fa

· dátum, kedy bol tovar alebo služba dodaná, alebo dátum, kedy bola platba prijatá, ak tento dátum možno určiť a ak sa odlišuje od dátumu vyhotovenia faktúry,

· dátum vyhotovenia faktúry,

· dátum splatnosti faktúry,

· údaje o platobnom styku (IBAN, SWIFT kód, názov banky, variabilný symbol, konštantný symbol, spôsob úhrady ...)

· množstvo a druh dodaného tovaru alebo rozsah a druh dodanej služby,

· základ dane, jednotkovú cenu bez dane a zľavy a rabaty, ak nie sú obsiahnuté v jednotkovej cene v eur,

· sadzbu dane alebo údaj o oslobodení od dane,

· výšku dane celkom v eur,

· fakturovanú sumu k úhrade v EUR vrátane DPH,

· meno osoby, ktorá faktúru vystavila,

· pečiatka a podpis oprávnenej osoby.
6.3
Faktúra bude vyhotovená a doručená objednávateľovi v 2 rovnopisoch. 
6.4.
V prípade, že faktúra nebude obsahovať náležitosti uvedené v zmluve, objednávateľ je oprávnený vrátiť ju zhotoviteľovi na doplnenie bez jej úhrady. Zhotoviteľ je povinný vystaviť novú opravenú, resp. doplnenú faktúru s novou lehotou splatnosti.
VII.

ZÁRUČNÁ  DOBA – ZODPOVEDNOSŤ  ZA  VADY

7.1
Zhotoviteľ zodpovedá za to, že predmet tejto zmluvy je vykonaný podľa podmienok dojednaných v zmluve, podľa platných EN STN a že počas záručnej doby bude mať vlastnosti  dohodnuté v tejto zmluve. Zhotoviteľ zodpovedá za škody spôsobené tretím osobám, ktoré vznikli v súvislosti s činnosťou zhotoviteľa pri vykonávaní diela. Zhotoviteľ preberá záruku za akosť diela v zmysle § 563 Obchodného zákonníka.

7.2
Zhotoviteľ zodpovedá za vady, ktoré dielo má v čase jeho odovzdania objednávateľovi. Za vady, ktoré vznikli po odovzdaní a prevzatí diela zodpovedá zhotoviteľ iba vtedy, ak boli spôsobené porušením jeho povinnosti.

7.3
Zhotoviteľ nezodpovedá za vady diela, ktoré boli spôsobené použitím podkladov a vecí poskytnutých objednávateľom a zhotoviteľ  ani pri vynaložení odbornej starostlivosti nemohol zistiť ich nevhodnosť, alebo na ňu upozornil objednávateľa a ten na ich použití trval.

7.4
Záruka sa nevzťahuje na prípady násilného poškodenia diela, resp. poškodenia živelnou pohromou.

7.5
Záručná doba je 24 mesiacov. Záručná doba začína plynúť odo dňa protokolárneho prevzatia diela objednávateľom. Dielo bude počas záručnej doby spôsobilé na zmluvný účel a zachová si dohodnuté vlastnosti.
7.6
Zmluvné strany sa dohodli pre prípad vady diela, že počas záručnej doby má objednávateľ právo požadovať a zhotoviteľ povinnosť bezodplatne odstrániť vady diela.

7.7
Zhotoviteľ sa zaväzuje odstrániť prípadné vady diela do 7 dní od uplatnenia oprávnenej písomnej reklamácie objednávateľa, prípadne vady odstrániť v čo najkratšom technicky možnom čase, nepresahujúcom vyššie uvedenú lehotu 7 dní. 

7.8
Ak sa ukáže, že vada diela počas záručnej doby je neodstrániteľná do dvoch týždňov, zaväzuje sa zhotoviteľ dodať do 20 dní od zistenia tejto skutočnosti za vadnú časť diela náhradné bezvadné plnenie.
7.9
Objednávateľ sa zaväzuje, že prípadnú reklamáciu vady diela uplatní bezodkladne po jej zistení, písomnou formou, do rúk oprávneného zástupcu zhotoviteľa podľa čl. I. tejto zmluvy.

VIII.

PODMIENKY  VYKONANIA DIELA

8.1
Zhotoviteľ sa zaväzuje vykonať dielo na svoje náklady a na svoje nebezpečenstvo. Zhotoviteľ splní svoju povinnosť vykonať dielo jeho riadnym ukončením a odovzdaním predmetu diela objednávateľovi.

8.2
Zhotoviteľ sa zaväzuje odovzdať objednávateľovi, najneskôr k termínu odovzdania a prevzatia diela nevyhnutné doklady, potrebné k prevádzkovaniu diela, resp. vyžadované budúcim prevádzkovateľom zariadenia.
8.3
Zhotoviteľ zodpovedá za bezpečnosť a ochranu zdravia pri práci vlastných zamestnancov.

8.4
Zhotoviteľ nebude požadovať od objednávateľa možnosť napojenia na odber elektrickej energie a úžitkovej vody z existujúcich rozvodov na mieste montáže predmetu diela. Zhotoviteľ je povinný pripojiť sa na potrebné média na vlastné náklady.

8.5
Zhotoviteľ zodpovedá za čistotu a poriadok na mieste vykonania diela. Zhotoviteľ sa zaväzuje odstrániť na vlastné náklady odpady, vzniknuté v dôsledku jeho činnosti na riadenú skládku a doklad o tom doložiť objednávateľovi pri vystavení faktúry.

8.6
Zhotoviteľ sa zaväzuje vyzvať objednávateľa na kontrolu všetkých prác, ktoré majú byť zakryté alebo sa stanú neprístupnými minimálne 2 pracovné dni vopred. Ak sa objednávateľ nedostaví a nevykoná kontrolu týchto prác bude zhotoviteľ pokračovať v prácach. Ak objednávateľ bude dodatočne požadovať odkrytie týchto prác, je zhotoviteľ povinný toto odkrytie vykonať na náklady objednávateľa, ak sa pri dodatočnej kontrole zistí, že tieto práce neboli riadne vykonané, zhotoviteľ je povinný uhradiť toto ich odkrytie na svoje náklady.

IX.

ODOVZDANIE  A  PREVZATIE  DIELA

9.1
O odovzdaní a prevzatí príslušnej časti diela spíšu zmluvné strany preberací protokol, ktorý bude obsahovať zhodnotenie prác a dodávok, súpis prípadných zistených vád, dohodnuté lehoty na ich odstránenie a prehlásenie objednávateľa, že dielo preberá, ako i ďalšie skutočnosti, ktoré sa pri tomto konaní dohodnú. Ak nedôjde k dohode o prevzatí časti diela, uvedú sa v zápise stanoviská obidvoch strán a zdôvodnenie neprevzatia časti diela.

9.2
Dielo má vady, ak

a) nie je dodané v požadovanej kvalite, alebo vykonanie diela nezodpovedá predmetu dohodnutému v tejto zmluve,

b) vykazuje nedorobky, t.j. nie je vykonané v celom požadovanom rozsahu,

c) sú vady a nedostatky v predložených dokladoch, alebo

d) má právne vady v zmysle § 559 Obchodného zákonníka alebo je dielo alebo jeho časť zaťažené inými právami tretích osôb.

9.3
Ak pri preberaní diela objednávateľ zistí, že dielo má vady brániace riadnemu užívaniu, dielo neprevezme a spíše so zhotoviteľom zápis o zistených vadách, spôsobe a termíne ich odstránenia. Zhotoviteľ má povinnosť odovzdať dielo po odstránení týchto vád. Po dobu odstraňovania vád zistených pri odovzdávaní diela je zhotoviteľ v omeškaní s plnením predmetu zmluvy.

9.4
Dielo sa považuje za zhotoviteľom odovzdané a objednávateľom prevzaté dňom podpísania preberacieho protokolu zhotoviteľom a objednávateľom v deň ukončenia preberacieho konania, pričom dňom podpísania preberacieho protokolu prechádza zo zhotoviteľa na objednávateľa vlastnícke právo k dielu a nebezpečenstvo škody na diele.

X.

 SANKCIE
10.1
Ak zhotoviteľ neodovzdá dielo riadne vykonané podľa čl. III. tejto zmluvy v súlade s termínmi dojednanými v čl. IV. ods. 4.1 zmluvy, je povinný zaplatiť objednávateľovi zmluvnú pokutu vo výške 30,00 € (slovom: Tridsať eur) za každý deň omeškania s odovzdaním diela.
10.2
Objednávateľ sa zaväzuje zaplatiť úrok z omeškania v sadzbe určenej podľa § 369a Obchodného zákonníka v spojení s § 369 ods. 2 Obchodného zákonníka.
10.3
Ak zhotoviteľ neodstráni vady v termíne podľa čl. VII.  ods. 7.7 tejto zmluvy, je povinný zaplatiť objednávateľovi diela zmluvnú pokutu vo výške 30,00 € (slovom: Tridsať eur) za každý deň omeškania.
10.4
Zmluvná pokuta, ktorá je príjmom objednávateľa, je splatná najneskôr 5. pracovný deň od doručenia sankčnej faktúry zhotoviteľovi.
10.5
Zmluvné strany sa dohodli, že na úhradu prípadných škôd, ktoré môžu vzniknúť z jedného či viac porušení zmluvných povinností zhotoviteľa pri realizácii tejto zmluvy, vzťahujú sa ust. §§ 373 – 386 Obchodného zákonníka v platnom znení.  

XI.
zánik zmluvy, odstúpenie od zmluvy

11.1
Objednávateľ môže odstúpiť od zmluvy, ak nastane niektorý z týchto prípadov, ktoré sú podstatným porušením zmluvy zo strany zhotoviteľa:


1. ak zhotoviteľ do 15 dní od účinnosti zmluvy nezačne s vykonávaním prác na diele,



2. prekročenie termínov zhotovenia diela  uvedených v čl. IV. tejto  zmluvy o viac ako                15 dní.
11.2
Zhotoviteľ môže odstúpiť od zmluvy, ak objednávateľ bude meškať s poskytnutím spolupôsobenia podľa tejto zmluvy dlhšie ako 10 dní.
  



Objednávateľ je povinný uhradiť zhotoviteľovi neuhradené preukázateľne vynaložené  náklady k dátumu odstúpenia od zmluvy, resp. za obdobie pozastavenia prác.


11.3
Odstúpenie od zmluvy oznámi odstupujúca strana druhej strane písomne – doporučeným listom do vlastných rúk. Účinky odstúpenia od zmluvy nastávajú dňom doručenia oznámenia o odstúpení druhej strane.

11.4
V prípade prerušenia alebo pozastavenia prác z dôvodov na strane objednávateľa trvajúcich dlhšie ako 7 kalendárnych dní, je zhotoviteľ oprávnený požadovať predĺženie termínu ukončenia diela o dobu ich prerušenia alebo pozastavenia.

XII.

 VYŠŠIA MOC
12.1
Pre účely tejto zmluvy sa za vyššiu moc považujú prípady, ktoré nie sú závislé od vôle zmluvných strán a ani ich nemôžu ovplyvniť zmluvné strany, napr. vojna, mobilizácia, povstanie, živelné pohromy, teroristický útok, atď.

12.2
Ak sa splnenie tejto zmluvy stane nemožným do 6 mesiacov od vyskytnutia sa vyššej moci, strana, ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc právo odstúpiť od zmluvy. Účinky odstúpenia nastanú dňom doručenia oznámenia druhej zmluvnej strane.
XIII.

 VŠEOBECNÉ USTANOVENIA
13.1
Zhotoviteľ sa zaväzuje pri plnení predmetu tejto zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi objednávateľa,   pokynmi objednávateľa, zápismi a dohodami oprávnených zamestnancov zmluvných strán a rozhodnutiami a vyjadreniami dotknutých správnych orgánov.

13.2
Zmluvné strany sa zaväzujú riešiť spory vyplývajúce z tejto zmluvy formou zmieru prostredníctvom štatutárnych zástupcov zmluvných strán. V prípade, že sa spor nevyrieši zmierom, je oprávnená hociktorá zo zmluvných strán požiadať o rozhodnutie sporu príslušný súd. 

13.3
Zmluvné strany sa dohodli na písomnej forme právnych úkonov. Písomnosti týkajúce sa tejto zmluvy si budú zmluvné strany doručovať na adresy uvedené v čl. I. tejto zmluvy. Ak sa zásielka vráti odosielajúcej zmluvnej strane ako zásielka neprevzatá, bude sa považovať za doručenú dňom kedy bola takto vrátená. V záujme predísť zbytočným komplikáciám pri doručovaní písomností, zaväzujú sa zmluvné strany informovať sa navzájom o akejkoľvek zmene niektorého z identifikačných údajov.

13.4
Objednávateľ a zhotoviteľ sa zaväzujú, že obchodné a technické informácie, ktoré im boli zverené ako zmluvným partnerom nesprístupnia tretím osobám bez písomného súhlasu dotknutej osoby  alebo tieto informácie nepoužijú pre iné účely, ako pre plnenie podmienok tejto zmluvy, to neplatí ak ide o plnenie povinností objednávateľa v zmysle zákona o slobodnom prístupe k informáciám.
13.5
Zhotoviteľ sa zaväzuje strpieť výkon kontroly/auditu/overovania súvisiaceho s dodávaným tovarom, prácami a službami, a to kedykoľvek počas trvania platnosti a účinnosti zmluvy o poskytnutí dotácie zo štátneho rozpočtu Slovenskej republiky na zabezpečenie úloh prevencie kriminality na to oprávnenými osobami a poskytnúť týmto osobám všetku potrebnú súčinnosť.
XIV. 

ZÁVEREČNÉ USTANOVENIA
14.1
Zmluva o dielo nadobúda platnosť  dňom jej podpísania oprávnenými zástupcami oboch zmluvných strán a účinnosť dňom nasledujúcim po dni jej zverejnenia v zmysle § 47a ods. 1 zákona č. 40/1964 Zb. Občianskeho zákonníka v znení neskorších predpisov.

14.2
Táto zmluva a právne vzťahy z nej vyplývajúce sa spravujú  právnym poriadkom Slovenskej republiky. Právne vzťahy, ktoré nie sú v tejto zmluve výslovne upravené sa budú riadiť príslušnými ustanoveniami Obchodného zákonníka a súvisiacich predpisov.

14.3
Neoddeliteľnou súčasťou tejto zmluvy je príloha: 

         
č. 1 – Cenová ponuka zhotoviteľa zo dňa 09.10.2026
č. 2 – Požiadavky na rekonštrukciu KS

14.4 
Zmluvné strany vyhlasujú, že zmluvu uzavreli slobodne a vážne, prečítali ju, jej obsahu porozumeli a na znak  súhlasu s celým jej obsahom ju vlastnoručne podpísali na to oprávnení zástupcovia zmluvných strán.
14.5 
Zmluvu možno zmeniť alebo doplniť len formou písomných vzostupne číslovaných dodatkov, a to po predchádzajúcej dohode zmluvných strán.
14.6
Táto zmluva je vypracovaná v piatich vyhotoveniach, z ktorých štyri si ponechá objednávateľ a jedno zhotoviteľ.

            v Dvorníkoch dňa ...................
v Hlohovci dňa .................
            Objednávateľ:
Zhotoviteľ:

            ................................................. 
..........................................................

            Obec Dvorníky  
  DATAGRAM, s.r.o. 

            Maroš Nemeček            
  Jakub Chylík
            Starosta obce Dvorníky                                                      konateľ spoločnosti
Zmluva o dielo: Rekonštrukcia kamerového systému – Obec Dvorníky

